***Sporočilo za javnost***

**Slovenija se predstavlja**

**na sejmu CMT Stuttgart v Nemčiji**

**München, 13. januar 2017 - Ta konec tedna se začenja prvi večji turistični sejem v Nemčiji letos, CMT Stuttgart 2017, ki bo trajal od 14. do 22. januarja 2017. Osrednji sejem za počitnice in oddih, ki zajame obiskovalce iz vse nemške zvezne dežele Baden Würtemberg, je prvi znanilec letošnje turistične sezone, za katerega je značilno živahno medijsko dogajanje, kot vsako leto pa bo prinesel tudi prve napovedi o rezervacijah počitnic za leto 2017.**

Baden Würtemberg, sicer največja zunanje-trgovinska partnerica Slovenije, je tudi za turizem Slovenije izjemnega pomena, zato je prisotnost Slovenije in slovenskih ponudnikov na sejmu CMT Stuttgart kljub dolžini sejma, ki traja kar devet dni, nujna. Slovenija se v okviru sejma CMT Stuttgart predstavlja intenzivneje kot do sedaj, slovenska stojnica pa zaseda odlično pozicijo na vhodu v dvorano 6.

»*Prisotnost Slovenije na turističnem sejmu CMT v Stuttgartu je zelo pomembna za promocijo Slovenije v Baden-Würtembergu, tako neposredno zainteresiranim za počitnice kot tudi v smislu sodelovanja med Slovenijo in to, za nas ob Bavarski ključno nemško zvezno deželo*,« je opozorila **Majda Rozina Dolenc**, vodja Predstavništva Slovenske turistične organizacije v Nemčiji. Že marca bo namreč v Berlinu potekalo srečanje držav regije Podonavja, ki ga vodijo predstavniki Baden Würtemberga, Slovenija pa bo država partnerica letošnjega srečanja Podonavja. »*Na ta način raste prepoznavnost, pa tudi ugled Slovenije na različnih ravneh, od meddržavnega sodelovanja, sodelovanj v gospodarstvu nasploh, pa tudi povsem konkretno v turizmu, za goste iz Baden Würtemberga v Sloveniji*«, je izpostavlja Majda Rozina Dolenc.

V okviru predstavitve Slovenije v organizaciji Predstavništva Slovenske turistične organizacije v Nemčiji se predstavljajo SAVA Turizem, HIT Alpinea, Turizem Ljubljana, Maribor-Pohorje, Terme Topolšica, pa tudi manjši, specializirani ponudniki kot sta ekološko Posestvo Trnulja in Kamp Menina ter agencija ATUR Travel. Razen naštetih je med sodelujočimi tudi Mreža postajališč za avtodome, saj je sejem namenjen tudi temu segmentu turizma. Animacijo na slovenski stojnici je prevzela regija SA-ŠA, izvajali bodo igre in tekmovanja za zainteresirane obiskovalce.

Povpraševanje na sejmu CMT je močno usmerjeno na **aktivne počitnice v naravi**, zato se prvi vikend, ki je **tematski vikend pohodništva in kolesarjenja**, Slovenija dodatno predstavlja tudi v tematski dvorani aktivnih počitnic, tematsko predstavitev pa izvaja GIZ pohodništvo in kolesarjenje, ob prisotnosti vrste ostalih slovenskih ponudnikov tovrstnih počitnic.

Že v februarju sledi osrednji turistični sejem na Bavarskem, f.re.e Muenchen.

Več o sejmu CMT Stuttgart je na voljo [tukaj](http://www.messe-stuttgart.de/besucher/veranstaltungsdetails/termin/1736/a/showevent/c/Fair/).

**Dodatne informacije**

**Slovenska turistična organizacija**

Livija Kovač Kostantinovič, Tržno komuniciranje in odnosi z javnostmi

Tel. št.: 00386 (0)1 5898 550, [livija.kovac@slovenia.info](mailto:livija.kovac@slovenia.info)